CELEX: 62004TJ0205
Verejná služba
Úradníci
Žaloba o neplatnosť
Žaloba o náhradu škody

1.
Úradníci – Hodnotenie – Rešpektovanie práva na obranu
(Služobný poriadok úradníkov, článok 26 prvý a druhý odsek a článok 43)
2.
Úradníci – Hodnotenie – Spoločný hodnotiaci výbor – Zákaz pre člena výboru, ktorý sa podieľal na vypracovaní hodnotiacej správy,
zúčastniť sa jej vecného preskúmania
(Služobný poriadok úradníkov, článok 43)
3.
Žaloba o neplatnosť – Dôvody
(Články 230 ES a 253 ES)
4.
Úradníci – Hodnotenie – Hodnotiaca správa – Zhoršenie hodnotenia v porovnaní s predchádzajúcim hodnotením
(Služobný poriadok úradníkov, článok 43)
5.
Úradníci – Hodnotenie – Hodnotiaca správa – Súdne preskúmavanie – Hranice
(Služobný poriadok úradníkov, článok 43)
6.
Úradníci – Hodnotenie – Hodnotiaca správa – Vypracovanie – Omeškanie
(Služobný poriadok úradníkov, článok 43)
1.
V oblasti hodnotenia zamestnancov Európskych spoločenstiev základná zásada dodržiavania práva na obranu má dotknutému úradníkovi
umožniť brániť sa v priebehu hodnotiaceho postupu proti uvádzaným skutočnostiam, ktoré mu môžu byť vytýkané. Tento cieľ sa
realizuje predovšetkým prostredníctvom článku 26 prvého a druhého odseku služobného poriadku ako aj prostredníctvom všeobecných
vykonávacích ustanovení k článku 43 služobného poriadku prijatých Komisiou, ktorých ustanovenia zaručujú dodržiavanie kontradiktórnosti
počas celého uvedeného konania.
(pozri bod 46)
Odkaz: Súd prvého stupňa, 8. marca 2005, Vlachaki/Komisia, T‑277/03, Zb. VS s. I‑A‑57, II‑243, bod 64
2.
Na účely zabezpečenia toho, aby nebola spochybnená nestrannosť členov spoločného hodnotiaceho výboru, ktorí sa majú zúčastniť
postupu hodnotenia úradníkov, článok 8 ods. 6 všeobecných vykonávacích ustanovení k článku 43 služobného poriadku prijatých
Komisiou stanovuje povinnosť pre členov tohto výboru odstúpiť a nechať sa zastúpiť náhradníkom, ak sa zdá, že v ich postavení
ako hodnotiteľ, overovateľ alebo odvolací hodnotiteľ majú nezlučiteľné záujmy s ich poslaním.
Z toho vyplýva, že členovia uvedeného výboru zodpovední za vypracovanie správy o služobnom postupe sa nemôžu zúčastniť rokovania
výboru, pokiaľ preskúmava sťažnosť namierenú proti tejto správe.
Samotná okolnosť, že sa overovateľ správy, ktorému uvedené ustanovenie zakazuje účasť na preskúmaní tejto správy výborom,
zúčastnil na rokovaní výboru, v ktorého rámci sa preskúmavala otázka odkladu preskúmania opravného prostriedku hodnoteného
úradníka, nemôže spochybniť nestrannosť uvedeného výboru, pretože na predmetnom rokovaní sa neprejednával nijaký aspekt týkajúci
sa veci samej.
(pozri body 70 – 72)
3.
Pokiaľ ide o žalobné dôvody, ktorých sa možno dovolávať v rámci žaloby o neplatnosť, je potrebné jasne rozlišovať medzi žalobným
dôvodom založeným na porušení povinnosti odôvodnenia a žalobným dôvodom založeným na zjavne nesprávnom posúdení. Ide totiž
o dva odlišné žalobné dôvody, prvý z nich, ktorým sa namieta neexistencia alebo nedostatok odôvodnenia, spočíva v porušení
podstatných formálnych náležitostí v zmysle článku 253 ES a predstavuje kogentný dôvod, ktorý musí súd Spoločenstva preskúmať
z úradnej povinnosti, zatiaľ čo druhý dôvod týkajúci sa vecnej zákonnosti sporného rozhodnutia sa má preskúmať súdom Spoločenstva
len na návrh žalobcu.
(pozri bod 92)
Odkaz: Súd prvého stupňa, 13 júla 2006, Andrieu/Komisia, T‑285/04, zatiaľ neuverejnený v Zbierke, bod 90, a citovaná judikatúra
4.
Administratíva je povinná dostatočne a podrobne odôvodniť hodnotiacu správu a umožniť dotknutej osobe predložiť pripomienky
k tomuto odôvodneniu, dodržanie týchto požiadaviek je zvlášť dôležité, pokiaľ je hodnotenie v porovnaní s predchádzajúcim
hodnotením horšie.
Všeobecné poznámky, ktoré dopĺňajú analytické posúdenie, musia hodnotenej osobe umožniť, aby s úplnou znalosťou veci posúdila,
či je toto analytické posúdenie dôvodné a v prípade potreby musí umožniť Súdu prvého stupňa, aby vykonal súdne preskúmanie,
a preto má medzi posúdením a poznámkami, ktoré slúžia na jeho odôvodnenie, existovať koherentnosť.
(pozri body 94 a 95)
Odkaz: Súd prvého stupňa, 21. októbra 1992, Maurissen/Dvor audítorov, T‑23/91, Zb. s. II‑2377, bod 41; Súd prvého stupňa,
12. júna 2002, Mellone/Komisia, T‑187/01, Zb. VS s. I‑A‑81, II‑389, bod 27 a citovaná judikatúra
5.
Súdu prvého stupňa neprináleží svojím posúdením nahradiť posúdenie osobami, ktoré sú poverené hodnotiť prácu hodnotenej osoby.
Inštitúcie Spoločenstva totiž disponujú širokou mierou voľnej úvahy pri hodnotení práce svojich úradníkov. Hodnotové úsudky
o úradníkoch v hodnotiacich správach sú vylúčené zo súdneho preskúmania, ktoré sa vzťahuje len na prípadné formálne vady,
zjavné skutkové omyly v posúdeniach administratívy, ako aj na prípadné zneužitie právomoci.
(pozri bod 100)
Odkaz: Andrieu/Komisia, už citovaný, bod 99 a citovaná judikatúra
6.
Hodnotiacu správu, okrem výnimočných okolností, nemožno zrušiť iba z dôvodu, že bola vypracovaná oneskorene. Oneskorené vypracovanie
hodnotiacej správy síce môže zakladať právo na náhradu škody v prospech dotknutého úradníka, také omeškanie však nemôže ovplyvniť
platnosť hodnotiacej správy ani odôvodniť jej zrušenie.
(pozri bod 139)
Odkaz: Súd prvého stupňa, 7. mája 2003, den Hamer/Komisia, T‑278/01, Zb. VS s. I‑A‑139, II‑665, bod 32 a citovaná judikatúra